AfriForum nou 200 000 sterkKallie Kriel, uitvoerende hoof van AfriForum, tydens die optog (25 November 2017). Foto: Reint Dykema AfriForum-lede is nou nog sterker! Meer as 200 000 sterk om presies te wees. Dit is natuurlik omdat AfriForum se ledetal aan die einde van Oktober die 200 000-ledekerf verbygesteek het. 200 000 AfriForum-lede wat saamstaan kan baie meer bereik as wat elkeen van ons op ons afsonderlik kan bereik. Saam is ons sterker! Wat die mylpaal van 200 000 lede veral indrukwekkend maak is die feit dat AfriForum se ledetal in Januarie 2010 nog op slegs 8 000 gestaan het. Dié organisasie het dus oor die afgelope agt jaar eksponensieel gegroei. Dit is ŉ goeie ding dat ons almal die 200 000 ledetal en al AfriForum se ander suksesse vier. In die gewelddadige land vol korrupsie waarin ons ons bevind, is dit belangrik dat ons erkenning moet gee aan die feit dat dit steeds moontlik is om suksesse te behaal en dat daar hoop vir die toekoms is indien ons hard werk om ons plan vir gemeenskapselfstandigheid stap vir stap te implementeer. Om suksesse te kan vier beteken natuurlik ook dat daar groot rede is vir dankbaarheid. Ek is veral dankbaar vir die groot genade wat AfriForum sedert sy stigting 11 jaar gelede van God ontvang het. AfriForum het baie vinniger gevorder as wat ek menslik gesproke gedink het moontlik is. Daar moet veral dankbaarheid betuig word teenoor elkeen van AfriForum se meer as 200 000 lede. Sonder lede kan AfriForum niks vermag nie. Elke sukses wat AfriForum behaal is dus elke lid se sukses. AfriForum se personeel en direksie verdien ook dank. Hierdie span hardwerkende, energieke en visie-gedrewe mense doen meer as wat enige werkgewer van ŉ werknemer kan verwag. Die feit dat die AfriForum-span hulle werk by AfriForum nie maar as net nóg ŉ werk sien nie, maar as ŉ roeping, is deel van AfriForum se suksesresep. Hoewel ŉ ledetal van 200 000 groot blydskap meebring is dit belangrik om te onthou dat AfriForum se visie nie bloot is om oor ŉ groot ledetal te beskik nie. Die visie is en bly om ŉ toekoms te skep waarin ons en ons kinders blywend vry, veilig en voorspoedig kan voortbestaan aan die suidpunt van Afrika. ŉ Groot ledetal is egter ŉ belangrike middel tot die bereiking van hierdie doelwit. Hoe groter AfriForum se ledetal, hoe beter is die organisasie gerat om op ŉ nuwe vlak as suksesvolle voertuig te dien om te help toesien dat ons visie bereik word. Die ledetal van 200 000 beteken ook dat AfriForum nou ŉ nuwe fase betree waartydens die organisasie sy werksaamhede en veldtogte nog verder kan uitbrei. Dit is onder meer nou moontlik om adv. Gerrie Nel se span by die AfriForum- private vervolgingseenheid verder uit te brei om meer sake te kan aanpak. AfriForum is nou ook in staat om sy netwerk van sowat 100 AfriForum-buurtwagte en ander selfdoen-aksies in plaaslike gemeenskappe verder uit te brei, terwyl dié organisasie se nasionale en internasionale veldtogte op ŉ nóg groter skaal aangepak kan word. Die feit dat die regering deurspek met wanadministrasie en korrupsie is, beteken dat die vestiging van sterk burgerlike instellings al noodsaakliker is om te verseker dat die regering verantwoordbaar gehou word. Die 200 000 lede gee aan AfriForum die nodige spierkrag om hierdie rol met groter doeltreffendheid te vervul. Ten spyte van die suksesse en sterk groei wat AfriForum die afgelope 11 jaar behaal het, is dit belangrik dat almal van ons wat betrokke is by die organisasie nie selfvoldaan raak nie. Ons kan trots wees op dít wat bereik is, maar moet baie bewus wees daarvan dat daar nog baie meer is wat gedoen moet word om ons visie te bereik. Dit wat reeds bereik is dien wel as stewige basis vanwaar ons in die toekoms vinniger nog meer moet doen. Die huidige omstandighede vereis dat ons elkeen ons roeping met ŉ sin vir dringendheid moet uitleef. AfriForum sal ook nog sterker gemaak moet word. Dankie aan elkeen wat die pad saam met AfriForum gestap het tot op hierdie punt. Ek sien daarna uit op saam met hulle die pad vorentoe te stap, nie net tot by die 250 000-mylpaal nie, maar tot op die punt waar ons almal ŉ nóg groter bydra gelewer het om ŉ beter toekoms te skep.